C 233/46
4.
RO
Jurnalul Oficial al Uniunii Europene
16.6.2022
Delimitarea concisă a ariei geografice Aria de producție cuprinde partea regiunii Emilia-Romagna adecvată pentru cultivarea Allium ascalonicum și cuprinde următoarele comune: — Provincia Ravenna: Brisighella, Càsola Valsenio, Castelbolognese, Faenza, Riolo Terme și Solarolo; — Provincia Forlì-Cesena: Modigliana și Tredozio; — Provincia Bologna: Borgo Tossignano, Casalfiumanese, Castel del Rio, Castel Guelfo di Bologna, Dozza, Fontanelice, Imola și Mordano.
5.
Legătura cu aria geografică Legătura dintre „Scalogno di Romagna” și aria geografică se bazează pe reputația produsului.
Produsul „Scalogno di Romagna” este cunoscut ca fiind un ecotip special de hașmă cu caracteristici proprii, diferite de cele ale altor tipuri de pe piață.
Terenurile propice pentru cultivarea „Scalogno di Romagna” sunt deluroase, cu soluri cu textură medie până la argiloase, uscate, bogate în potasiu și materii organice, bine expuse și bine drenate.
Aceste soluri sunt caracteristice lanțului calcaros numit „La Vena dei Gessi Romagnola” (Vena de calcar din Romagna), care traversează o mare parte a ariei de producție și caracterizează și influențează întreaga arie, conferind solurilor un anumit grad de alcalinitate.
Teritoriul ariei de producție este cunoscut, de asemenea, ca fiind o zonă de stațiuni termale, caracterizată de prezența componentelor de sulf în sol și în apă.
Astfel, calitățile aromatice ale familiei liliaceelor sunt influențate de aceste caracteristici de mediu prin componentele de sulf.
Flora microbiană a solului conduce, prin activitatea sa enzimatică continuă în timpul depozitării sau al uscării, la dezvoltarea aromei dulci și delicate tipice produsului „Scalogno di Romagna”, dar și a mirosului înțepător.
O trăsătură distinctivă a „Scalogno di Romagna” constă în faptul că nu formează capitule; prin urmare, singura metodă de cultivare posibilă și autorizată este replantarea bulbilor.
Această caracteristică a păstrat moștenirea genetică și caracteristicile ecotipului specific de-a lungul secolelor, deoarece nu există niciun schimb natural sau forțat de polen cu alte specii, ceea ce înseamnă că nu a fost supus încrucișărilor sau intervențiilor genetice tipice celorlalte soiuri de pe piață.
„Scalogno di Romagna” nu s-a găsit niciodată în sălbăticie, ceea ce înseamnă că popoarele celtice care au adus planta în Romagna au cultivat un produs original și autentic, care nu ar putut fi în niciun caz schimbat, confundat sau înlocuit cu niciun alt bulb din familia liliaceelor.
Există o legătură clară între „Scalogno di Romagna” și zona locală: producătorii săi, inclusiv cei care cultivă câțiva metri pătrați de hașme în propria grădină familială; datorită lor, nu s-a pierdut capacitatea de a transmite acest omagiu valoros al pământului generos din Romagna.
Competențele producătorilor sunt, de asemenea, foarte importante pentru selectarea bulbilor, pe care o efectuează cu o pricepere excelentă.
O parte din bulbii recoltați sunt destinați consumului și, în mod normal, cei care au o dimensiune medie și o formă mai curbată sunt utilizați pentru replantare.
Mai mulți scriitori menționează acest produs, cum ar fi Corrado Contoli, care s-a născut și a locuit în Lugo.
În cartea sa din 1963 intitulată „Guida alla veritiera cucina romagnola” (Ghidul bucătăriei autentice din Romagna), capitolul despre „Preparate din carne de porc” conține o mărturie inovatoare și evocatoare cu privire la hașmă.
Graziano Pozzetto citează alte mărturii privind descrierea produsului și utilizarea sa în nenumărate rețete din secolul trecut în cartea sa „Lo scalogno di Romagna.
Cibo per Venere” (Scalogno di Romagna.
Hrană pentru Venus), publicată în 2001.
Mai mulți bucătari locali au utilizat „Scalogno di Romagna” pentru prepararea diferitelor feluri de mâncare, inclusiv Tarcisio Raccagni de la fostul restaurant „Gigiolè” din Brisighella; el și-a propus să reînvie bucătăria medievală la dineurile organizate pentru celebrele festivaluri medievale de la Brisighella.
Există, de asemenea, citate online care atestă reputația produsului „Scalogno di Romagna” și utilizarea acestuia pentru condimentarea diferitor preparate sau ca produs conservat în ulei pe site-uri web precum Giallo Zafferano, La Gazzetta del Gusto, Buonissimo, Geisha Gourmet și Tallegini Gastrosofici.